פיית' קיפייגון

פיית' קיפייגון (באנגלית: Faith Kipyegon; נולדה ב-10 בינואר 1994) היא אתלטית קנייתית, שלוש פעמים ברציפות האלופה האולימפית (ריו דה ז'ניירו 2016, טוקיו 2020, ופריז 2024), 3 פעמים אלופת העולם (לונדון 2017, יוג'ין 2022 ובודפשט 2023), אלופת חבר העמים (גלאזגו 2014) ושיאנית העולם בריצת 1500 מטר. סגנית האלופה האולימפית (פריז 2024), אלופת העולם (בודפשט 2023) ושיאנית העולם לשעבר בריצת 5000 מטר. נוסף לכך, היא שיאנית העולם בריצת מייל. ב-2023 נבחרה לאתלטית השנה בעולם. קיפייגון נולדה בקניה, השמינית מבין 9 ילדים. אביה היה רץ למרחקים בינוניים בנעוריו. שיחקה כדורגל עד שגילתה את עולם האתלטיקה בגיל 14. בתחילת דרכה נהגה לרוץ יחפה. נשואה לאצן האולימפי טימותי קיטום, אף הוא מקניה. לזוג בת שנולדה ביוני 2018. באליפות העולם בריצות שדה לנוער שנערכה בבידגושץ', פולין ב-2010 סיימה קיפייגון במקום רביעי. באליפות העולם בריצות שדה לנוער שנערכה בפונטה אומבריה, ספרד ב-2011 זכתה במדליית זהב. באליפות העולם עד גיל 17 (כולל) שנערכה בליל, צרפת היא זכתה במדליית זהב בריצת 1500 מטר בשיא אליפות חדש של 4:09.48 דקות. באליפות העולם באתלטיקה לנוער שנערכה בברצלונה, ספרד בשנת 2012 זכתה במדליית זהב בריצת 1500 מטר בתוצאה של 4:04.96 דקות. באולימפיאדת לונדון (2012) סיימה קיפייגון במקום 23 בריצת 1500 מטר בתוצאה של 4:08.78 דקות. לאחר ש-3 אתלטיות נפסלו בשל אימרוץ, היא קודמה למקום 21 כללי. באליפות העולם בריצות שדה לנוער שנערכה בבידגושץ', פולין ב-2013 היא זכתה במדליית זהב. בתחרות גרנד פרי שנערכה בקטר היא קבעה בריצת 1500 מטר שיא קניה חדש של 3:56.98 דקות. בהמשך השנה באליפות העולם שנערכה במוסקבה היא סיימה חמישית בתוצאה של 4:05.08 דקות. באליפות העולם לריצות שליחים שנערכה בנסאו, בהאמה במאי 2014 היא זכתה במדליית זהב בריצת שליחות 4X1500 מטר בשיא עולם חדש של 16:33.58 דקות. במשחקי חבר העמים שנערכו בגלאזגו סקוטלנד ב-2014 זכתה במדליית זהב בריצת 1500 מטר בתוצאה של 4:08.94 דקות. באוגוסט 2015 זכתה בתחרות ליגת היהלום בבריסל בריצת מייל בשיא אפריקה של 4:16.71 דקות. בהמשך החודש באליפות העולם שהתקיימה בבייג'ינג זכתה במדליית כסף בריצת 1500 מטר בתוצאה של 4:08.96 דקות, אחרי גנזבה דיבאבה מאתיופיה (4:08.09 דקות) ולפני סיפן חסן מהולנד (4:09.34 דקות). בתחרות ליגת היהלום שנערכה ביוג'ין אורגון ארצות הברית במאי 2016 שיפרה בריצת 1500 מטר את שיא קניה והעמידה אותו על 3:56.41 דקות. באולימפיאדת ריו דה ז'ניירו (2016) זכתה קיפייגון במדליית זהב בריצת 1500 מטר בתוצאה של 4:08.92 דקות, לפני גנזבה דיבאבה (4:10.27 דקות) וג'ניפר סימפסון מארצות הברית (4:10.53 דקות). באליפות העולם שנערכה בלונדון זכתה במדליית זהב בריצת 1500 מטר בתוצאה של 4:02.59 דקות, לפני ג'ניפר סימפסון מארצות הברית (4:02.76 דקות) וקסטר סמניה מדרום אפריקה (4:02.90 דקות). באליפות העולם שנערכה בדוחה, קטר באוקטובר 2019 זכתה במדליית כסף בשיא קניה של 3:54.22 דקות, אחרי סיפאן חסן מהולנד (3:51.95 דקות) ולפני גודאף צגאי מאתיופיה (3:54.38 דקות). באולימפיאדת טוקיו (2020) זכתה בפעם השנייה ברציפות במדליית זהב בריצת 1500 מטר בשיא אולימפי של 3:53.11 דקות, לפני לורה מויר מבריטניה (3:54.50 דקות) וסיפאן חסן (3:55.86 דקות). באליפות העולם שנערכה ביוג'ין, אורגון, ארצות הברית זכתה במדליית זהב בפעם השנייה בתוצאה של 3:52.96 דקות, לפני גודאף צגאי (3:54.52 דקות) ולורה מויר מבריטניה (3:55.28 דקות). בתחרות ליגת היהלום במונקו קבעה תוצאה של 3:50.37 דקות, התוצאה השנייה בכל הזמנים דאז. בתחרות ליגת היהלום שנערכה בפירנצה, איטליה ב-2 ביוני 2023 קבעה בריצת 1500 מטר שיא עולם חדש של 3:49.11 דקות, שיפור לשיא העולם בן 8 השנים של גנזבה דיבאבה (3:50.07 דקות). ביוני ניצחה בתחרות ליגת היהלום בפריז בריצת 5000 מטר בשיא עולם של 14:05.20 דקות. באליפות העולם שנערכה בבודפשט, הונגריה באוגוסט זכתה בשתי מדליות זהב. בפעם השלישית בריצת 1500 מטר בתוצאה של 3:54.87 דקות, לפני דיריבה ולטג'י מאתיופיה (3:55.69 דקות) וסיפאן חסן (3:56.00 דקות) ובריצת 5000 מטר בתוצאה של 14:53.88 דקות, לפני סיפאן חסן (14:54.11 דקות) ובת ארצה ביאטריס צ'בט (14:54.33 דקות). בתחרות ליגת היהלום שנערכה בפריז ב-7 ביולי 2024 קבעה בריצת 1500 מטר שיא עולם חדש של 3:49.04 דקות, שיפור של 7 מאיות לשיא העולם שקבעה כשנה לפני כן. באולימפיאדת פריז זכתה בפעם השלישית ברציפות במדליית זהב בריצת 1500 מטר בשיא אולימפי של 3:51.29 דקות. כמו כן זכתה במדליית כסף בריצת 5000 מטר בתוצאה של 14:29.60 דקות, לאחר המנצחת ביאטריס צ'בט (14:28.56 דקות). מיד לאחר המרוץ נפסלה קיפייגון בשל דחיפת גודאף צגאי, אך בהחלטה על ערעור שהוגש נקבע כי מדובר היה בדחיפות הדדיות ועל כן אין עילה לפסילה. עם זאת קיבלה קיפייגון אזהרה להמשך התחרויות. ריצת 1500 מטר: 3:49.04 דקות (2024), שיא עולם ריצת מייל: 4:07.64 דקות (2023), שיא עולם ריצת 5000 מטר: 14:05.20 דקות (2023), שיא עולם לשעבר מדיה וקבצים בנושא פיית' קיפייגון בוויקישיתוף פיית' קיפייגון, ברשת החברתית אינסטגרם פיית' קיפייגון, באתר olympedia.org פיית' קיפייגון, באתר התאחדות האתלטיקה הבין-לאומית פיית' קיפייגון, באתר ליגת היהלום פיית' קיפייגון, באתר Track and Field (נשים) אמיר ענבר, עבור פיית' קיפייגון, שיא העולם היה רק צעד בדרך לשאיפה האמיתית, באתר הארץ, 6 ביוני 2023